Бр. \_\_\_\_\_\_\_\_\_\_\_\_\_\_\_\_ Дата: \_\_\_\_\_\_\_\_\_\_\_\_\_ 2020 година

Врз основа на член 110 од Законот за високото образование (Сл.весник на Р.С.Македонија бр.82/18) и член 70 од Статутот на Економскиот факултет - Скопје, а согласно одредбите на Правилникот за начинот на реализација на дејностите на Универзитетот „Св. Кирил и Методиј“ во Скопје и единиците во неговиот состав согласно со мерките на надлежните органи во Република Северна Македонија за спречување на внесување и ширење на коронавирусот CoVid-19 и член 3 од Одлуката со која се уредува начинот на реализација на дејностите на Економскиoт факултет – Скопје врз основа на Правилникот за начинот на реализација на дејностите на Универзитетот „Св. Кирил и Методиј“ во Скопје и единиците во неговиот состав (во понатамошниот текст: Правилник на УКИМ), а согласно со мерките на надлежните органи во Република Северна Македонија за спречување на внесување и ширење на коронавирусот CoVid-19, Наставно – научниот совет на седницата одржана на ден 29.5.2020 година, ја донесе следната:

**О Д Л У К А**

**за полагање на испитите на прв, втор и трет циклус на студии**

**по електронски пат**

**Член 1**

Со оваа Одлука се уредува начинот на проверка на знаењето и предметот на оценување на студентите од прв, втор и трет циклус на студии по електронски пат.

**Член 2**

Датумот и времето на полагање на испитите по електронски пат ќе биде објавено на веб-страната на Факултетот, заедено со линковите кои треба да ги користат студентите за да можат да пристапат кон електорнско полагање на испитите.

Предметниот наставник, во договор со студентите, може да определи и друг датум и термин за полагање на испитот по електронски пат, ном најдоцна до завршување на сесијата.

**Член 3**

Право на полагање на предметите од прв, втор и трет циклус на студии, по електронски пат, во рамки на јунско-јулската испитна сесија во учебната 2019/2020 година, имаат сите студенти кои испитите од зимскиот или од летниот семестар ги пријавиле по електронски пат.

Секој студент, кој ќе го положи испитот по одреден предмет по електронски пат, должен е за испитите кои ги положил да достави и пополента пријава во материјална форма во службата за студентски прашања при заверката на летниот семестар во учебната 2019/2020 година.

**Член 4**

Полагањето на испитите по електронски пат ќе се спроведе единствено преку проверка на знаењето на студентите по усмен пат.

При оценувањето наставникот може да го земе предвид и испитувањето кое го имал спроведено во текот на континуираното оценување на студентите и тоа во форма на презентации, проектни задачи, студии на случај, стручни трудови, есеи и други форми на континуирано оценување.

**Член 5**

Во зависност од бројот на кандидатите, наставникот испитот по соодветниот предмет може да го организира во еден или во повеќе денови во договор со студентите.

Наставникот е должен испитот да го изврши, покрај студентот кој го испитува, во присуство на најмалку уште едно лице односно наставник или соработник или демонстратор или студент.

**Член 6**

Полагањето на испитите ќе се реализира преку користење на видеоконференциската платформа Google Hangout Meet, која овозможува истовремена двострана аудио и видео комуникација помеѓу наставникот, студентот и останатите лица кои го следат електронското полагање на испитот.

Покрај видеоконференциската платформа Google Hangout Meet, наставникот доколку смета за потребно и во договор со кандидатите може да користи и друга видеоконференциската платформа, која ќе овозможи истовремена двострана аудио и видео комуникација помеѓу наставникот, студентот и останатите лица кои го следат електронското полагање на испитот. Во ваков случај, наставникот е должен да внимава платформата која предлага да се користи да може да биде лесно достапна и лесно применлива за сите студенти.

**Член 7**

Студентот, пред отпочнување на електронското полагање, должен е да се легитимира, со покажување на индекс. По потреба, предметниот наставник има право покрај индекс од студентот да побара да се евидентира и со лична карта или друга јавна исправа.

**Член 8**

Студентот, за време на полагањето на испитот по електронски пат, должен е етички да се однесува и да не користи никакви помагала или било каква друга директна или индиректна помош од страна на други лица.

Доколку наставникот има основани сомневања, дека студентот за време на полагањето на испитот по електронски пат не го почитува став 1 од овој член, има право да го прекине полагањето за овој студент и да забележи од кои причини го направил тоа. Наставникот е должен пред останатите лица кои го следат електронското полагање да ја соопшти причината поради која смета дека полагањето за одреден студент треба да биде прекинато.

Доколку настане случај од став 2 на овој член Наставникот е должен да поднесе барање за поведување на дисциплинска постапка.

**Член 9**

Доколку за време на спроведувањето на електронското полагање, дојде до пад на интернет мрежата, испитот може да се одложи. Наставникот за вака настанатата состојба, должен е да ги извести студентите за новиот термин во кој ќе се продолжи со спроведување на испитот по електронски пат.

Доколку за време на спроведувањето на електронското полагање, заради пад на интернет мрежата, а заради причини кои се на страната на студентот, наставникот, може да го прекине полагањето за овој студент и да започне со проверка на знаењето со нов студент. Испитот ќе продолжи кога студентот повторно ќе се вклучи на истиот. Наставникот, доколку се изгуби интернет врската, може, доколку за потребно, наместо првично поставеното прашање на студентот да му постави друго прашање.

Доколку студентот кај кој настанал проблем кој оневозможува нормална двострана аудио и видео комуникација со наставникот, не успел да воспостави повторна нормална комуникација додека трае испитот, за истото е должен да го извести наставникот и да договорат друг термин на полагање.

Студентите кои не се во можност да обезбедат техничка поддршка која ќе им овоможи полагање на испитите по електронски пат, должни се за ова да го информираат Факултетот. Во овој случај Факултетот е должен на овој студент да му овозможи непречени услови за електронскко полагање на испитот преку користење на техничката опрема сместена во просториите на Факултетот.

Потребата од претходниот став на овој член, студентот е должен да ја пријави по електронски пат на е-маил адресата: аdministrator@eccf.ukim.edu.mk, најдоцна 5 дена пред полагањето на испитот. Факултетот е должен повратно да го информира студентот за просторијата во која ќе му биде обезбедено услови за полагање на испитот.

**Член 10**

Предметниот наставник е должен пополнет и потпишан извештај за студентите кои го полагале испитот по електронски пат да достави до службата за студентски прашања најдоцна 7 дена по завршувањето на испитот.

**Член 11**

Студентите кои го пријавиле испитот по електронски пат преку Iknow системот, а не се појавиле на испит во определениот термин или во термин кој дополнително го договорил професорот со студентите, ќе се смета дека не го полагале испитот.

**Член 12**

Во исклучителни случаи, дури и кога испитот по предметот се организира со физичко присуство, по оцена на предметниот наставник, може да се дозволи полагање на испитот по електронски пат во термин утврден со кандидатот.

**Член 13**

Оваа одлука влегува во сила со денот на нејзиното донесување, а ќе започне да се применува во јунско-јулската испитна сесија во учебната 2019/2020 година.

Доколку за тоа има потреба, а пред се заради заштита на здравјето на студентите и на вработените, оваа одлука ќе се применува и при реализирање на августовско-септемвриската испитна сесија во учебната 2019/2020 година.

**Член 14**

Измени и дополнување на оваа одлука може да направи Наставно – научниот совет.

Доколку од страна на Владата на Р.С.Македонија, по влегувањето во сила на оваа одлука, биде донесен посебен акт со кој се предвидува примена на активности и мерки различни од оние кои се наведуваат во оваа одлука, ќе се применуваат тие активности и мерки.

 **Д е к а н**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Изработил:Д.К **Проф. д-р Предраг Трпески**